เสนอให้ดึงเงินนอกงบแสนล.เข้าเงินคงคลัง
กรมบัญชีกลางเสนอใช้เงินส่วนเกินกองทุนนอกงบประมาณสมทบเป็นเงินคงคลัง
12 ธ.ค. 2554

กรมบัญชีกลางเสนอใช้เงินส่วนเกินกองทุนนอกงบประมาณสมทบเป็นเงินคงคลัง
นายรังสรรค์ ศรีวรศาสตร์ อธิบดีกรมบัญชีกลาง เปิดเผยว่า กรมบัญชีกลางได้เสนอต่อรมว.คลัง ให้นำเงินส่วนเกินของกองทุนนอกงบประมาณ ที่มีอยู่กว่า 1 แสนล้านบาท เข้ามาฝากที่เงินคงคลัง เพื่อนำสภาพคล่องส่วนเกินของกองทุนมาใช้เป็นงบ ในการฟื้นฟูประเทศ
ทั้งนี้ สามารถใช้อำนาจของรมว.คลังพิจารณาได้เลย คาดว่าจะสามารถดึงเงินสดมาได้แห่งละประมาณ 1,000-2,000 ล้านบาท รวมแล้วหลักหมื่นล้านบาท จากมูลค่าสินทรัพย์ที่มีกว่า 1 แสนล้านบาท เพราะบางแห่งไม่สามารถนำมาเป็นรายได้แผ่นดินได้ เนื่องจากเป็นเงินที่ต้องสำรองไว้ให้สมาชิก เช่น กองทุนบำเหน็จบำนาญข้าราชการ (กบข.) หรือกองทุนประกันสังคม (กปส.) ที่จะนำส่งเป็นรายได้แผ่นดิน ก็จะเป็นเงินสดส่วนเกินที่ไม่ได้ใช้เท่านั้น
“ความจำเป็นที่จะมีเงินคงคลังไว้ประมาณ 1 แสนล้านบาท ก็น่าจะเพียงพอในการบริหารสภาพคล่อง แต่ละเดือนจะมีรายได้ประมาณ 1 แสนล้านบาทอยู่แล้วจากการจัดเก็บภาษี ขณะที่รายจ่ายประจำแต่ละเดือนก็จะตกประมาณแสนกว่าล้านบาท เงินคงคลังยิ่งมีมากก็จะมีต้นทุนด้วย” นายรังสรรค์ กล่าว
สำหรับการเบิกจ่ายงบประมาณในเดือน ธ.ค. ต่ำกว่าเป้าหมายถึง 1 แสนล้านบาท เป็นการเบิกจ่ายประจำยังไม่มีงบลงทุน